Гілеўская Лера
ТАЯ І ГЭТАЯ

Месца дзеяння: парк. Длінючая лаўка на ўсю сцэну, каля ліхтар, вакол невялікія клумбы.

Тая заходзіць, сядае на край лаўкі. Расслабляецца, аглядаецца навокал.
Праз паўзу ўлятае Гэтая.

ГЭТАЯ.
Родная, выбач.

ТАЯ.
Радая цябе бачыць. Як ты?

ГЭТАЯ.
Да па-рознаму. Даўно ня бачыліся, я сумавала.

Гэтая сядае на супрацьлеглы бок лаўкі.

ТАЯ.
І я. Нават ня ведаю, з чаго пачаць. Чула пра Кацю?

ГЭТАЯ.
Якая? Каторая спілася пасля працы ва ўнутраных справах?

ТАЯ.
Не, тая Кацярына.

ГЭТАЯ.
А, якая бровы неаднолькавыя малявала?

ТАЯ.
Гэта якая?

ГЭТАЯ.
Ну, яшчэ адценне алоўка ёй не падыходзіла. Я б святлей прапанавала.

ТАЯ.
А, і торбу ніколі не зашпільвала, што ўсё з яе выпадала?

ГЭТАЯ.
Да і вусны крыва фарбавала.

ТАЯ.
Не, тая Кацюша.
ГЭТАЯ.
Аа, тая, што з Андрэям не тое каб сустракалася, але якія яны імёны абралі будучым дзецям уся школа ведала?

ТАЯ.
Мне здавалася, што яго Антон звалі, а Андрэй, ці дакладней Эндрю, яны сына назваць хацелі.

ГЭТАЯ.
Яго Андрэй звалі, а пасля яны расталіся, бо ён у Амерыку з’ехаў, і вось там ён ужо Эндрю стаў. Ці ў Гішпанію і Андрэасам? Я ня памятаю, але ты ня права.

ТАЯ.
Я яго Антонам памятаю, ці на крайні выпадак Андрэям. Ніякіх Эндрю ці Андрэасаў я ня ведала. А як мы да яго прыйшлі? Я гэта да чагосьці ўсё распавядала…

ГЭТАЯ.
Нешта пра Кацярынку, якая спілася і ёй аловак да вуснаў не падыходзіў.

ТАЯ.
Ня памятаю, значыць ня так важна.

Лаўка крыху змяншаецца, але гэтага ніхто не заўважае, дзяўчаты падсажваюцца бліжэй.

ТАЯ.
Памятаеш, як я пад гэтым самым ліхтаром табе плакала з-за двойкі, што мне МарыяВасільеўна паставіла? Гэта такое расчараванне было: першая ў жыцці. Ды сорамна так: Андрэю варыянт рашыла, а сабе гэтыя сінусоіды не паспела вылічыць.

ГЭТАЯ.
Ці гэта гэты ліхтар быў? Той, здавалася, сіні быў і такі пашарпаны, аблезлы.

ТАЯ.
Канешне гэты, ён жа зусім не змяніўся! Вось тыя ж надпісы збоку і нават мох злева ўнізе такій жа.

ГЭТАЯ.
Да і той вышэйшы быў.

ТАЯ.
Гэта проста мы меншыя былі, таму табе так здаецца. А ён такій жа.

ГЭТАЯ.
Ну не такій жа, яго і перафарбавалі, і лямпачку мянялі, ды і той мох столькі зім бы не перажыў.

ТАЯ.
Да з фінансаваннем у нашым горадзе я ўпэўнена, што і лямпачка, і фарба, а, з такімі зімамі, яшчэ і мох з нашых гадоў. Да і ня робіць яго фарба іншым ліхтаром. Ён як быў нашым, так і застаецца. Мы ж усе важлівыя размовы пад ім прызначалі, памятаеш?

ГЭТАЯ.
Памятаю. Але на тым яшчэ было напісана «МарыяІванаўна — ДУРА!». Мы з табой і напісалі, пасля той двойкі.

ТАЯ.
Якая ж МарыяІванаўна, калі двойка ў мяне па алгебры была, то бок МарыяВасільеўна. Якія мы задаволеныя тады былі! Ключамі вялізнымі літарамі выскублі, дадому ішлі як гераіні, якія адстаялі сваю годнасць.

ГЭТАЯ.
Менавіта, што па алгебры, значыць МарыяІванаўна. Яна шчэ вочы фарбавала так, быццам думала, што за акулярамі я ня ўбачу яе крывыя стрэлкі. А Васільеўна фізіку выкладала і заўсёды саромелася старшакласнікаў, чырванела пад колер памады, якая ёй, дзіўна, пасавала.

ТАЯ.
Да не прыдумляй, якое саромелась, хадзілі ж плёткі, што яна з дзесяцікласнікам тое-самае. Ці не з тым Андрэям?

ГЭТАЯ.
У першы раз такую лухту чую.

ТАЯ.
Да ты ж мне сама і расказвала.

ГЭТАЯ.
Не магла я такога расказваць, бо зараз гэта ад цябе ўпершыню чую.

ТАЯ.
Расказвала, пад гэтым самым ліхтаром і расказвала, памятаеш?

ГЭТАЯ.
Да не расказвала я.

ТАЯ.
А хто расказваў?

ГЭТАЯ.
Ня ведаю, але не я.

ТАЯ.
Ня ты?

ГЭТАЯ.
Не я.

З-пад лаўкі, якая яшчэ крыху зменшылася, выглядвае Цішыня (было бачна, што яна там заўсёды была) і назірае за размовай. Яе ніхто не бачыць.

ТАЯ.
Не ты, так не ты. Здаецца, ўсё гэта ў мінулым жыцці было.

ГЭТАЯ.
Так яно і было.

ТАЯ.
У сэнсе?

ГЭТАЯ.
Я б зараз душу аддала за слойку з цынамонам.

ТАЯ.
Ты ж ніколі не ела разынкі.

ГЭТАЯ.
Так я ж і кажу.

ТАЯ.
Што?

ГЭТАЯ.
Што слойку.

ТАЯ.
Я пра разынкі.

ГЭТАЯ.
А я пра слойку.
ТАЯ.
Ты выкалуплівала іх і мне аддавала.

ГЭТАЯ.
Не было такога. Табе не падабалася курага.

ТАЯ.
Да пры чым тут курага?

ГЭТАЯ.
Курага нікому ніколі не падабаецца.

ТАЯ.
Акрамя слояк.

ГЭТАЯ.
А я пра цынамон.

ТАЯ.
А як жа алергія?

ГЭТАЯ.
Якая?

ТАЯ.
У цябе заўсёды была алергія на цынамон, таму ты аддавала мне разынкі.

ГЭТАЯ.
Не было ў мяне аніякіх алергій. Я абажала ўліткі, заўсёды да іх кефір брала.

ТАЯ.
Гэта я ўліткі любіла, а ты вушкі.

ГЭТАЯ.
Ніколі я не ела разынкі.

ТАЯ.
Канешне, бо мне іх выкалуплівала.

ГЭТАЯ.
Вушка з цынамонам як адкусіш…

ТАЯ.
У цябе ж алергія, якое вушка, які цынамон!
Цішыня пад лаўкай адкусвае слойку.

ГЭТАЯ.
А слойкі мне не падабаліся.

ТАЯ.
Ты толькі што сказала, што аддала б за яе душу.

ГЭТАЯ.
У ёй курага была.

ТАЯ.
І што?

ГЭТАЯ.
Курага нікому ніколі не падабаецца.

ТАЯ.
А Каця любіла курагу.

ГЭТАЯ.
Каця шмат дзіўных рэчаў любіла. Сябе напрыклад.

ТАЯ.
Ты слойкі і ня ела, гэта сёння нешта прыдумала.

ГЭТАЯ.
Бо сёння душа ёсць.

ТАЯ.
І гэта нагода аддаваць яе за слойку, якую ніколі не любіла?

ГЭТАЯ.
За курагу — ніколі. Яна нікому не падабаецца.

ТАЯ.
Дык ты ж толькі што сказала, што яна была ў слойцы.

ГЭТАЯ.
Таму слойкі мне і падабаліся.

ТАЯ.
Ты ж сказала, што не падабаліся.

ГЭТАЯ.
Не ўсе.

ТАЯ.
А якія?

ГЭТАЯ.
Тыя, што без курагі.
Лаўка змяншваецца

ТАЯ.
Ты толькі што казала...

ГЭТАЯ.
Не.

ТАЯ.
Што «не»?

ГЭТАЯ.
Не казала.

ТАЯ.
Я ж чула.

ГЭТАЯ.
Ты мяне не чула.

ТАЯ.
А каго?
Цішыня з гукам адкусвае слойку.

ТАЯ.
А, узгадала пра Кацю, яна ж бізнес адкрыла.

ГЭТАЯ.
Ліхтары фарбуе?

ТАЯ.
З чаго ты ўзяла?

ГЭТАЯ.
Ну хтосьці ж перафарбаваў наш ліхтар. Чаму б не Каця.

ТАЯ. 
Да не фарбаваў яго ніхто: той жа ліхтар, тая ж лаўка, нават кветка тая ж самая — глядзі!

ГЭТАЯ.
Сапраўды, той жа рамоначак на клумбе.

ТАЯ.
Валошка.

ГЭТАЯ.
Дзе ты бачыла белыя валошкі?

ТАЯ.
Так ён жа сіні.
 
Цішыня кусае слойку

ГЭТАЯ.
Я б сказала блакітны.

ТАЯ.
Ты колер бачыш?

ГЭТАЯ.
Я кветку бачу.

ТАЯ.
Яна большая была.

ГЭТАЯ.
Касачы розныя бываюць.

ТАЯ.
Нашы такія ж.

Лаўка зменшваецца

ГЭТАЯ.
Нішто не наша.

ТАЯ.
Пачуцці

ГЭТАЯ.
ЗапазЫчаныя

ТАЯ.
Стасункі 

ГЭТАЯ. 
ПазычАныя

ТАЯ.
Курага?

ГЭТАЯ. 
А гэта ўжо сусветнае.

ТАЯ.
А валошачка нашая.

ГЭТАЯ.
Яна так не лічыць.

ТАЯ.
Ты у яе спытала?

ГЭТАЯ.
А ты не?

ТАЯ.
Я з такімі не гутару.

ГЭТАЯ.
М…

Цішыня кусае слойку

ТАЯ.
А у Каці там нешта з сухафруткамі звязана.

ГЭТАЯ.
Так гэта ж Кася. Яна за турка выйшла і нам пастаўкі ладзіць.

ТАЯ.
Хіба?

ГЭТАЯ.
Стоадсаткова.
ТАЯ.
А Каця чым займаецца?

ГЭТАЯ.
Ты казала ліхтарамі.
 
ТАЯ.
Гэты ты казала.

ГЭТАЯ.
Ты ж плётку прынесла

ТАЯ.
Навіну

ГЭТАЯ.
Ты і пра ліхтары казала

ТАЯ.
Гэта ты дапусціла, я такога не казала.

ГЭТАЯ. (Паказваючы рукой).
Гэты ліхтар не Каця фарбавала?

ТАЯ.
Не называй наш ліхтар “гэтым”!

Цішыня кусае слойку. Лаўка зменшваецца.
Паўза. Цішыня сядае паміж дзяўчатамі і працягвае жаваць слойку.

ГЭТАЯ.
Калі насенне пасадзіць, то з яго нешта вырасце?

ТАЯ.
Звычайна.

ГЭТАЯ.
Давай курагу пасадзім.

ТАЯ.
І што з яе вырасце?

ГЭТАЯ.
Ліхтар

ТАЯ.
Навошта нам яшчэ адзін?

ГЭТАЯ.
Да яны лішнімі не бываюць.

ТАЯ.
У нас ёсць наш.

ГЭТАЯ.
Наш гэта наш, а так будзе грамадскі. Ён вырасце вялікім-вялікім, высокім-высокім, з новай фарбай…

Лаўка зменшваецца

ТАЯ.
А як жа наш?

ГЭТАЯ.
…Вырасце да неба, калісьці і сонца замене…

ТАЯ.
І тады наш больш будзе не патрэбным?

ГЭТАЯ.
…А калі курагу перад пасадкай пасыпаць цынамонам?...

Цішыня гучна жуе і вельмі крышыць

ТАЯ.
Мы пад нашым усе размовы важныя прызначалі

ГЭТАЯ.
…А калі разынак дадаць у глебу?...

ТАЯ.
І надпіс ключамі выскублі

ГЭТАЯ.
…Адкроем бізнес, назбіраем грошай…

ТАЯ.
Сваё зробім агульным?

ГЭТАЯ.
Грамадскім

Цішыня кусае слойку

ТАЯ.
Вось як

ГЭТАЯ.
Кацю перагонім.

ТАЯ.
А так ужо дакладна нельга.

ГЭТАЯ.
Хто сказаў?

ТАЯ.
Ліхтар.

Цішыня абдымае ліхтар, сядае пад яго і есць слойкі. Лаўка зменшваецца так, што дзяўчаты сядзяць плячо да пляча

ГЭТАЯ.
А курага калісьці была персікам?

ТАЯ.
Калі яна ўжо курага, то яна нікім ніколі і не была. Нарадзілася курагой — курагой і памрэ.

ГЭТАЯ.
Як жа? А Андрэй?

ТАЯ.
Што?

ГЭТАЯ.
Андрэас.

ТАЯ.
А?

ГЭТАЯ.
Эндрю.

Цішыня запіхвае ўсю слойку ў рот
ГЭТАЯ.
Калі Андрэас нарадзіўся Андрэям, а пасля стаў Эндрю, то і курага магла быць не курагой.

ТАЯ.
А ты ўпэўнена, што ён не нарадзіўся тройчы?

ГЭТАЯ.
А памер двойчы?

ТАЯ.
Гэта ўжо як ён вырашыць.

Паўза

ГЭТАЯ.
Нельга памерці больш чым аднойчы.

ТАЯ.
Французы кажуць, што кожная разлука, гэта маленькая смерць.

ГЭТАЯ.
То бок можна, калі шмат разоў развітвацца?

ТАЯ.
Не, калі шмат сустракацца.

Цішыня кусае слойку

ТАЯ.
Як бы Андрэя звалі ва Францыі?

ГЭТАЯ.
Курага?

Цішыня дастае дзве слойкі і не можа абраць, якую з’есці першай

ТАЯ.
Андрэй мусіць вызначыцца хто ён.

ГЭТАЯ.
А гэта абавязкова?

ТАЯ.
Пажадана.

Цішыня доўга разглядае слойку і пасля з’ядае ўсю за два укусы

ГЭТАЯ.
Для каго?

ТАЯ.
Для Андрэя.

ГЭТАЯ.
А Эндрю?

ТАЯ.
Ён ужо вызначыўся.

ГЭТАЯ.
А Андрэас?

ТАЯ.
Пакуль думае.

ГЭТАЯ.
МарыяВасільеўнаІванаўна ніколі не вызначалася

ТАЯ.
Таму яна і МарыяІванаўнаВасільеўна.

Лаўка зменшваецца так, што дзяўчатам цяжка сядзець удваіх і яны масцяцца як могуць

ТАЯ.
Калі ўжо ліхтар запаляць? Сонца сядае.

ГЭТАЯ.
А гэта сонца?

ТАЯ.
А што ж яшчэ?

ГЭТАЯ.
Я думала курага.

ТАЯ.
Курага?

ГЭТАЯ.
Ну так, вялізная такая

Цішыня ідзе на авансцену, раскладвае перад сабой шэраг слояк

ТАЯ.
Гэта сонца.

ГЭТАЯ.
Ты не правярала.

ТАЯ.
Гэта ўсе ведаюць.

ГЭТАЯ.
Усе не лічацца.

ТАЯ.
Чаму?

ГЭТАЯ.
Яны паміж сабой дамовіліся.

Паўза. Цішыня фанатычна збірае крошкі каля лаўкі і носіць да выкладзенных слояк

ГЭТАЯ.
Ліхтар не запальваецца…

ТАЯ.
Я аб гэтым і казала

ГЭТАЯ.
Не аб гэтым. Мабыць у ім сонца?

ТАЯ.
Дзе? У ліхтары?

ГЭТАЯ.
Ты права, хутчэй усяго прыбралі, калі перафарбоўвалі.

ТАЯ.
Сонца ці ліхтар?

ГЭТАЯ.
Ты курагу пытала?

ТАЯ.
Аб чым?

ГЭТАЯ.
Адкуль тады ведаеш, што яна не сонца?

Паўза 

ТАЯ.
А мяне ты пытала?
 
Лаўка зменшылася так, што яны сядзяць на каленях у адна адной, але гэта нікога не бянтэжыць

ГЭТАЯ.
Аб чым?

ТАЯ.
Ці не сонца я?

ГЭТАЯ.
Ты пра што?

ТАЯ.
Ці не курага?

Цішыня запіхвае ў рот слойку

ТАЯ.
А можа я Андрэй ці Эндрю?

ГЭТАЯ.
Не фарсіруй.

ТАЯ.
Ці Каця-Кася-Кацярынка? ІванаўнаВасільёўна?

Яшчэ адна слойка

ГЭТАЯ.
Ты пакрыўдзілася?

ТАЯ.
Стары ліхтар, новы ліхтар, сімбіёз? Мабыць цынамон у слойцы, ці проста слойка, ці цынамон асобна ад слойкі? 

ГЭТАЯ.
Не пачынай.

ТАЯ.
А мабыць я гэта ты? Ты мяне спытала?

Яшчэ адна слойка

ГЭТАЯ.
Ну мной ты быць дакладна ня можаш.

ТАЯ.
Гэта з якой нагоды?

ГЭТАЯ.
Бо я не ты.

ТАЯ.
Не перашкаджае.

ГЭТАЯ.
Не магу і я быць я, і ты быць я.

Яшчэ адна слойка

ТАЯ.
Я сама гэта сабе абрала.

ГЭТАЯ.
Ты не я?

ТАЯ.
Не кажы так.

ГЭТАЯ.
Я проста пытаю.

Слойка

ТАЯ.
Ты псуеш. Ты ўсё псуеш!

Яшчэ адна, Цішыня запіхвае ў сябе слойкі адна за другой не паспявая жаваць

ТАЯ.
Я была “мы”, а ты ўсё паскудзіш.

ГЭТАЯ.
Менавіта, што была.

ТАЯ.
Менавіта, што мы.

Цішыня давіцца кавалачкам слойкі і пачынае кашляць. Кашаль працягам усёй сцэны нарастае. Дзяўчаты сварацца

ТАЯ.
НАЗАВІ ЛІХТАР НАШЫМ!

ГЭТАЯ. (Паказваючы рукой).
ГЭТЫ?

ТАЯ.
НАШ

ГЭТАЯ.
ХОПІЦЬ ЧАПЛЯЦЦА!

ТАЯ.
ХТОСЬЦІ МУСІЦЬ ПАМЯТАЦЬ!

ГЭТАЯ.
ДЗЕЛЯ ЧАГО?

ТАЯ.
КАБ БЫЛО ШТО ЗАБЫВАЦЬ!

ГЭТАЯ.
ТАК ЗАБУДЬ!

ТАЯ.
НІКОЛІ!

ГЭТАЯ.
НЕ КАЖЫ ТАК!

ТАЯ.
ХТО МНЕ ЗАБАРОНІЦЬ?

ГЭТАЯ.
Я!

ТАЯ.
ТЫ НЕ Я!

ГЭТАЯ.
Я!

ТАЯ.
НЕ!

Кашаль запаўняе ўсю сцэну, мы бачым толькі як дзяўчаты варушаць вуснамі і працягваюць сварыцца.

Лаўка знікае, яны падаюць долам, Цішыня адкашліваецца, дзяўчаты глядзяць у вочы адна адной і моўчкі разыходзяцца ў супрацьлеглыя бакі. Калі яны сыходзяць, лаўка з’яўляецца такой жа, як была на пачатку. На яе сярэдзіне сядзіць Цішыня. Адкусвае слойку і сплёўвае яе на падлогу

ЦІШЫНЯ. Лухта гэтыя вашыя слойкі, лепш бы мяса елі.

Заслона
